Návrh

**ZÁKON**

**z ..............2015,**

**ktorým sa mení a dopĺňa zákon Národnej rady Slovenskej republiky** **č. 253/1994 Z. z. o právnom postavení a platových pomeroch starostov obcí a primátorov miest**

Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 253/1994 Z. z. o právnom postavení a platových pomeroch starostov obcí a primátorov miest v znení zákona Národnej rady Slovenskej republiky č. 374/1994 Z. z., zákona č. 172/1998 Z. z., zákona č. 453/2001 Z. z., zákona č. 289/2002 Z. z., zákona č. 460/2008 Z. z., zákona č. 154/2011 Z. z. a zákona č. 32/2015 Z. z. sa mení a dopĺňa takto:

1. Poznámka pod čiarou k odkazu 1 znie:

„1) Zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov.

Zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov.“.

1. V poznámke pod čiarou k odkazu 2 sa citácia „§ 4 ods. 2 zákona Slovenskej národnej rady č. 346/1990 Zb. o voľbách do orgánov samosprávy obcí.“ nahrádza citáciou„§ 13 ods. 3 zákona Slovenskej národnej rady č. 369/1990 Zb. o obecnom zriadení v znení neskorších predpisov.“.
2. V § 2 ods. 2 sa za slovo „zotavenie“ vkladajú slová „v rozsahu podľa osobitného predpisu3) alebo v rozsahu podľa kolektívnej zmluvy, ktorá je záväzná pre obec ako zamestnávateľa“.
3. V § 2 odsek 3 znie:

„(3) Starosta sa počas výkonu funkcie na účely tvorby a použitia sociálneho fondu6b) a na účely zabezpečovania stravovania a poskytovania finančného príspevku na stravovanie3) posudzuje ako zamestnanec v pracovnom pomere.“.

Poznámky pod čiarou k odkazom 4 až 6b znejú:

„4) Zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov.

5) Zákon č. 461/2003 Z. z. o sociálnom poistení v znení neskorších predpisov.

6) Zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov.

6a) Zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov.

6b) Zákon č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov“.

1. V poznámke pod čiarou k odkazu 11 sa citácia „Zákon č. 119/1992 Zb. o cestovných náhradách v znení neskorších predpisov.“ nahrádza citáciou „Zákon č. 283/2002 Z. z. o cestovných náhradách v znení neskorších predpisov.“.

**Čl. II**

Tento zákon nadobúda účinnosť 1. januára 2016

**Dôvodová správa**

1. **Všeobecná časť**

Predložený poslanecký návrh zákona má za cieľ reflektovať niektoré poznatky z aplikačnej praxe týkajúce sa právneho postavenia starostov obcí a primátorov miest. Zároveň sa predkladateľ podujal odstrániť niektoré legislatívne nedostatky zavedené predchádzajúcimi zásahmi do právnej úpravy a taktiež aktualizovať odkazy, na v niektorých prípadoch už zrušené právne predpisy. Prispeje sa tým k lepšej zrozumiteľnosti právnej úpravy, zvýši sa miera právnej istoty adresátov právnych noriem a obmedzí sa výskyt dezinterpretácií v aplikačnej praxi.

1. **Osobitná časť**

K čl. I bod 1.

Navrhuje sa aktualizácia odkazu na zrušený právny predpis.

K čl. I bod 2.

Navrhuje sa aktualizácia odkazu na právny predpis, ktorý predmetnú právnu úpravu zakázaných súbehov činností už neobsahuje. Predmetná právna úprava bola prevzatá do § 13 ods. 3 zákona č. 369/1990 Zb. o obecnom zriadení.

K čl. I bod 3.

Cieľom navrhovanej zmeny je zosúladenie vybraných pracovných podmienok starostov so zamestnancami vo verejnej správe. Odstráni sa tak súčasný nerovnovážny stav, v ktorom starosta nemal nárok na priznanie dovolenky v rovnakom rozsahu ako zamestnanci obce, resp. zamestnanci vykonávajúci práce vo verejnom záujme.

K čl. I bod 4.

Navrhuje sa zosúladenie použitej terminológie s terminológiou zavedenou v rámci reforiem sociálnych systémov, transformáciou modelu sociálneho zabezpečenia na model sociálneho poistenia. Taktiež sa vyrovnávajú podmienky na prácu vo vzťahu k zabezpečovaniu stravovania a tvorby a použitia sociálneho fondu ako je to u zamestnancov vykonávajúcich práce vo verejnom záujme. Aktualizujú sa taktiež poznámky pod čiarou v súlade s platným právnym stavom.

K čl. I bod 5.

Navrhuje sa aktualizácia poznámky pod čiarou odkazujúcou na zrušený právny predpis.

**Doložka**

**vybraných vplyvov**

**1. Vplyv na verejné financie:**

Návrh zákona nebude mať vplyv na verejné financie, štátny rozpočet, a rozpočty vyšších územných celkov. Návrh zákona bude mať marginálny vplyv na rozpočty obcí.

**2. Vplyv na obyvateľov, hospodárenie podnikateľskej sféry a iných právnických osôb:**

Návrh zákona nebude mať dopad na životnú úroveň obyvateľstva a zvyšovanie kvality života, na rozvoj podnikateľských aktivít ako aj na hospodárenie podnikateľskej sféry a iných právnických osôb.

**3. Vplyv na životné prostredie:**

Návrh zákona nebude mať dopad na životné prostredie.

**4. Vplyv na zamestnanosť:**

Návrh zákona nebude mať negatívny dopad na zamestnanosť a na tvorbu nových pracovných miest.

**5. Vplyv na podnikateľské prostredie:**

Návrh zákona nebude mať negatívny dopad na podnikateľské prostredie.

**6. Vplyv na informatizáciu spoločnosti:**

Návrh zákona nebude mať vplyv na informatizáciu spoločnosti.

**DOLOŽKA ZLUČITEĽNOSTI**

**právneho predpisu s právom Európskej únie**

1. **Predkladateľ právneho predpisu:**

Poslanci Národnej rady Slovenskej republiky Ľubomír Petrák a Igor Choma.

1. **Názov návrhu právneho predpisu:**

Zákon, ktorým sa dopĺňa zákon č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov.

1. **Problematika návrhu právneho predpisu:**

a) nie je upravená v práve Európskych spoločenstiev

b) nie je obsiahnutá v judikatúre Súdneho dvora Európskej únie

**Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.**